ชูแนวคิด 85 ปี แห่งความทุ่มเท ให้ไทยเท่ ไทยเท่าเทียม ไทยยั่งยืน
ประธานกรรมการหอการค้าไทย เปิดงานสัมมนาหอการค้าแห่งประเทศไทย ครั้งที่ 36 ชูแนวคิด 85 ปี แห่งความทุ่มเท ให้ไทยเท่ ไทยเท่าเทียม ไทยยั่งยืน

นายกลินท์ สารสิน ประธานกรรมการหอการค้าไทยและสภาหอการค้าแห่งประเทศไทย เปิดสัมมนาหอการค้าทั่วประเทศ ครั้งที่ 36 ภายใต้งาน 85 ปี แห่งความทุ่มเท ให้ไทยเท่ ไทยเท่าเทียม ไทยยั่งยืน ว่าจัดสัมมนาในครั้งนี้เพื่อเป็นการสะท้อนภาพการดำเนินงานขององค์กรที่มีมายาวนานกว่า 85 ปี 
โดยดำเนินนโยบายตามแนวคิด ไทยเท่ คือความภูมิใจและกล้าที่จะนำวัฒนธรรมท้องถิ่นของไทยที่ดีงาม มาผนวกกับนวัตกรรมและความคิดสร้างสรรค์ สร้างเป็นสินค้าและบริการที่แตกต่าง มีมูลค่าเพิ่ม ให้กับเศรษฐกิจในพื้นที่แต่ละจังหวัด 
ไทยเท่าเทียม คือ การสร้างความเข้มแข็งของผู้ประกอบการไทยให้ทัดเทียมระดับนานาชาติ สร้างและกระจายรายได้ ลดความเหลื่อมล้ำ โดยกระตุ้นให้เกิดการสร้างนวัตกรรมและประสบการณ์ สร้างโอกาสในการขยายธุรกิจ 
ไทยยั่งยืน เป็นการเดินหน้าพัฒนาเศรษฐกิจควบคู่การพัฒนาสังคม หอการค้าไทยและภาคีเครือข่ายยังร่วมกันส่งเสริมให้เกิดธรรมาภิบาลในการดำเนินธุรกิจและน้อมนำหลักปรัชญาของเศรษฐกิจพอเพียงมาใช้ เพื่อเสริมสร้างภูมิคุ้มกันในการดำเนินธุรกิจสร้างการเติบโตอย่างยั่งยืน

อย่างไรก็ตาม การสัมมนาหอการค้าทั่วประเทศในครั้งนี้ หอการค้าไทยคาดหวังว่าผลที่ได้จากการสัมมนาจะเป็นแรงที่จะช่วยผลักดันเศรษฐกิจของประเทศและเป็นตัวจุดประกายให้กับทุกภาคส่วนได้เข้ามามีส่วนร่วมในการสร้างให้เกิดมูลค่าเพิ่ม เกิดการ กระจายรายได้และยังเป็นการเตรียมความพร้อมเข้าสู่ยุค 4.0 รวมทั้งสร้างความเข้มแข็งให้กับท้องถิ่นในทุกจังหวัด ได้เติบโตร่วมกันอย่างยั่งยืนต่อไป